FI Euroopan unionin virallinen lehti CE 88/579

(2004/C 88 E/0592)

KIRJALLINEN KYSYMYS E-3207/02

esittäjä(t): Kathleen Van Brempt (PSE) komissiolle

(12. marraskuuta 2002)

Aihe: Nikotiinikaramellit

Useat tupakkayhtiöt, kuten British American Tobacco, ovat ilmoittaneet saattavansa pian markkinoille piparminttukaramellin, joka sisältää yhtä paljon nikotiinia kuin tavallinen savuke. Valmistajat ovat kehittäneet tämän niin kutsutun cigalettin sellaisia tupakoitsijoita varten, joita haittaavat yhä useammassa paikassa voimassa olevat tupakointikiellot, jotta heillä olisi aina ja kaikkialla saatavilla nikotiinia.

Mitä mieltä komissio on tästä uudesta tuotteesta?

Aikooko komissio kieltää cigalettin?

Jos näin ei ole, aikooko komissio varoittaa väestöä siitä, että tämän karamelli aiheuttaa riippuvuutta?

Mikä on kanta cigalettin pakkausmerkintöjen suhteen?

David Byrnen komission puolesta antama täydentävä vastaus

(10. maaliskuuta 2003)

Komissio on hyvin huolissaan kaikista uusista tuotteista, joiden tarkoituksena voisi olla saada kuluttajat riippuvaisiksi nikotiinista. Vaikka komissiolla ei olekaan tarkkoja tietoja arvoisan parlamentin jäsenen mainitsemasta tuotteesta nimeltä ”cigalett”, käytettävissä olevat tiedot näyttävät osoittavan, että kyseinen tuote sisältää tupakkaa. Se tarkoittaisi sitä, että se kuuluu tupakkatuotteiden valmistamista, esittämistapaa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä annetussa Euroopan parlamentin ja neuvoston direktiivissä 2001/37/EY (1) (jäljempänä direktiivi) määriteltyjen tupakkatuotteiden luokkaan, eikä se siksi kuulu elintarvikelainsäädännön piiriin.

Direktiivin mukaan ”tupakkatuotteilla” tarkoitetaan ”tupakasta kokonaan tai osittain valmistettuja, poltettavaksi, sieraimiin vedettäväksi, imeskeltäväksi tai pureskeltavaksi tarkoitettuja tuotteita, riippumatta siitä, onko tupakka geneettisesti muunnettua tai ei”. Samassa direktiivissä määritellään, että ”suussa käytettäväksi tarkoitetulla tupakalla” tarkoitetaan ”kaikkia suussa käytettäväksi tarkoitettuja, kokonaan tai osittain tupakasta valmistettuja tuotteita, jauheena tai pieninä paloina tai jonakin näiden muotojen yhdistelmänä — varsinkin annospusseissa tai huokoisissa pusseissa tarjottavia — tai elintarvikkeita muistuttavassa muodossa olevia tuotteita, lukuun ottamatta poltettavaksi tai pureskeltavaksi tarkoitettuja tuotteita”. Kyseinen tuote näyttäisi kuuluvan tähän luokkaan, sillä komission käytettävissä olevien tietojen perusteella se tehdään puristetusta, jauhetusta tupakasta, jonka tarkoitus on liueta suussa. Direktiivi edellyttää, että jäsenvaltioiden on kiellettävä suussa käytettäväksi tarkoitetun tupakan markkinoille saattaminen; Ruotsille on kuitenkin myönnetty poikkeus tästä kiellosta.

Jos tuotteen vahvistetaan sisältävän tupakkaa ja jos se on tarkoitettu liukenemaan suussa eikä pureskeltavaksi, sen saattaminen markkinoille on kielletty kaikissa jäsenvaltioissa Ruotsia lukuun ottamatta.

Pakkausmerkintöjen osalta direktiivin 4 artiklassa säädetään, että suussa käytettäväksi tarkoitettujen tupakkatuotteiden, joiden kaupan pitäminen on sallittu, pakkauksissa on oltava seuraava varoitus: ”Tämä tupakkatuote voi vaarantaa terveytesi ja aiheuttaa riippuvuutta.”

Arvoisa parlamentin jäsen voi olla varma siitä, että komissio seuraa tämän alan kehitystä hyvin tarkkaavaisesti ja aikoo toteuttaa kaikki sen vallassa olevat toimet, jotka ovat tarpeen kansanterveyden kannalta.

(1) EYVL L 194, 18.7.2001.